2ο ΔΗΜ. ΣΧΟΛ.

 ΜΕΤ/ΣΗΣ

 ΤΑΞΗ: Ε1

ΟΝΟΜΑ:

ΗΜΕΡΟΜΗΝΙΑ:

 ΑΡΙΘΜΗΤΙΚΑ

Αριθμητικά λέγονται οι λέξεις που φανερώνουν έναν αριθμό. Τα αριθμητικά χωρίζονται σε δύο κατηγορίες.

1) Αριθμητικά επίθετα : π.χ. πρώτος, δέκα, τριπλάσια

2) Αριθμητικά ουσιαστικά: μονάδες, δεκαριά, δωδεκάδα

* Τα αριθμητικά επίθετα ανάλογα με τη σημασία τους χωρίζονται σε απόλυτα, τακτικά, πολλαπλασιαστικά και αναλογικά.

Α. Τα απόλυτα αριθμητικά επίθετα φανερώνουν ένα συγκεκριμένο πλήθος από πρόσωπα, ζώα ή πράγματα. Όλοι οι αριθμοί είναι απόλυτα αριθμητικά επίθετα.

 Π.χ. δύο γυναίκες, πέντε παιδιά, δεκατρία βιβλία

Παρατηρήσεις στα απόλυτα αριθμητικά:

* Το αριθμητικό ένας, μία/μια, ένα κλίνεται και στα τρία γένη αλλά μόνο στον ενικό αριθμό, ενώ τα αριθμητικά τρεις, τρία και τέσσερις, τέσσερα κλίνονται μόνο στον πληθυντικό αριθμό και στις πτώσεις ονομαστική, γενική και αιτιατική, ως εξής:

*Ένας, μία/μια, ένα*

Ονομ. ένας, μία, μια ένα

Γεν. ενός μιας ενός

Αιτ. έναν μία(ν), μια(ν) ένα

 *Τρεις, τέσσερις*

Ονομ. τρεις τέσσερις τρία τέσσερα

Γεν. τριών τεσσάρων τριών τεσσάρων

Αιτ. τρεις τέσσερις τρία τέσσερα

* Τα απόλυτα αριθμητικά δύο/δυο και από το πέντε μέχρι το εκατό δεν κλίνονται, αλλά διατηρούν τον ίδιο τύπο σε όλα τα γένη και σε όλες τις πτώσεις. Π.χ. οι εκατό άνδρες, των εκατό γυναικών, τα εκατό παιδιά
* Τα απόλυτα αριθμητικά που δηλώνουν εκατοντάδες (π.χ. διακόσια, τρακόσια κ.λπ.) έχουν τρία γένη και κλίνονται μόνο στον πληθυντικό αριθμό όπως και τα αντίστοιχα με αυτά επίθετα. Π.χ. διακόσιοι, διακόσιες, διακόσια – χίλιοι, χίλιες, χίλια

Β. Τα τακτικά αριθμητικά επίθετα φανερώνουν τη σειρά , δηλαδή τη θέση που έχει το ουσιαστικό για το οποίο γίνεται λόγος.

Π.χ. Το βιβλίο που ψάχνεις είναι στο δεύτερο ράφι.

 Αυτός ήταν ο έκτος αγώνας μεταξύ τους.

Παρατηρήσεις στα τακτικά αριθμητικά:

* Έχουν τρία γένη, λήγουν σε -(τ)ος,- (τ)η, -(τ)ο και κλίνονται όπως τα επίθετα σε –ος, -η, -ο.

Π.χ. ο τρίτος, η τρίτη, το τρίτο - ο καλός, η καλή, το καλό

του τρίτου, της τρίτης, του τρίτου-του καλού, της καλής, του καλού

* Αν θέλουμε να γράψουμε με συντομία ένα τακτικό αριθμητικό επίθετο, γράφουμε τον αριθμό στον οποίο αντιστοιχεί και κάτω δεξιά του αριθμού γράφουμε την κατάληξη του επιθέτου στο σωστό γένος και στη σωστή πτώση.

Π.χ. πρώτος→ 1ος,δεύτερη→2η,εικοστό→20ό,εικοστού→20ού

Γ. Τα πολλαπλασιαστικά αριθμητικά επίθετα φανερώνουν από πόσα απλά μέρη αποτελείται κάτι. Έχουν τρία γένη, λήγουν σε –πλός, -πλη,-πλό και κλίνονται όπως τα οξύτονα επίθετα σε –ος, -η, -ο.

 Π.χ. Όπου υπάρχει διπλή γραμμή απαγορεύεται το προσπέρασμα.

 Έδεσε το σχοινί με τριπλό κόμπο.

Δ. Τα αναλογικά αριθμητικά επίθετα φανερώνουν πόσες φορές ένα ποσό είναι μεγαλύτερο από ένα άλλο. Έχουν τρία γένη, λήγουν σε –πλάσιος, -πλάσια, -πλάσιο και κλίνονται όπως τα προπαροξύτονα επίθετα σε –ος, -η, -ο.

Π.χ. Η γραμμή αυτή είναι τριπλάσια από την άλλη.

 Το παράθυρο του δωματίου είναι διπλάσιο από της κουζίνας.

Η ορθογραφία των αριθμητικών επιθέτων

* Τα απόλυτα αριθμητικά επίθετα από το 13 ως το 19 γράφονται με μία λέξη, ενώ από το 21 και πέρα γράφονται σε χωριστές λέξεις.

Π.χ. δεκατρία, δεκατέσσερα, δεκαέξι, δεκαεννιά

 Αλλά είκοσι πέντε, εξήντα τρία, εκατόν πενήντα εννιά

* Τα τακτικά αριθμητικά από το 13 και πέρα γράφονται σε χωριστές λέξεις. Π.χ. δέκατος τρίτος, δέκατος όγδοος, εκατοστός εβδομηκοστός δεύτερος
* Το απόλυτο αριθμητικό εννέα (εννιά) γράφεται με δύο ν, καθώς και όλες οι παράγωγες και σύνθετες λέξεις που περιέχουν μέσα τους ολόκληρη τη λέξη εννέα (εννιά). Π.χ. δεκαεννέα, εννιακόσια, εννιακοσιοστός

Εξαιρούνται και γράφονται με ένα ν τα αριθμητικά ένατος, ενενήντα, ενενηκοστός κ.λπ.

* Τα σύνθετα με β συνθετικό το επίθετο μισός, μισή, μισό γράφονται στη λήγουσα με η , αν έχουν ως α συνθετικό το αρσενικό ένας ή το θηλυκό μία. Π.χ. ενάμισης χρόνος, μιάμιση ώρα.

Τα σύνθετα με β συνθετικό το επίθετο μισός, μισή, μισό γράφονται στη λήγουσα με ι , αν έχουν ως α συνθετικό το ουδέτερο ένα ή οποιοδήποτε άλλο αριθμητικό. Π.χ. ενάμισι κιλό, δυόμισι μέτρα, πεντέμισι χρόνια.

* Όταν έχουμε ως α συνθετικό ένα απόλυτο αριθμητικό που τελειώνει σε σύμφωνο, τότε το επίθετο μισός, -ή, -ό γράφεται –ήμισι. Π.χ.τρεις→ τρεισήμισι αιώνες ,τέσσερις→ τεσσερισήμισι παλάμες.

Όταν όμως το αριθμητικό τελειώνει σε φωνήεν, τότε το επίθετο μισός, -ή, -ό γράφεται –μισι. Π.χ δύο→δυόμισι λεπτά, τρία→τριάμισι μέτρα.

* Τα αριθμητικά ουσιαστικά είναι περιληπτικά (δηλώνουν δηλαδή πολλά πρόσωπα ή πράγματα μαζί) και σχηματίζονται από τα αντίστοιχα απόλυτα αριθμητικά παίρνοντας τις εξής καταλήξεις:
1. –αριά. Φανερώνουν περίπου το πλήθος μονάδων ορισμένου είδους. Συνηθίζονται μόνο στους στρογγυλούς αριθμούς και συνοδεύονται σχεδόν πάντοτε από το καμιά.

Π.χ. Ήταν καμιά εικοσαριά άνθρωποι.

 Δώσε μου καμιά δεκαριά αυγά.

1. –άδα. Φανερώνουν ένα πλήθος μονάδων που κάνουν ένα σύνολο. Π.χ. Αγόρασε μια δωδεκάδα αυγά.

ΕΡΓΑΣΙΕΣ

1) Στο παρακάτω κείμενο να υπογραμμίσετε και να αναγνωρίσετε τα αριθμητικά.

Πέρσι ήρθα τρίτος στον αγώνα δρόμου του σχολείου μου. Φέτος ελπίζω να πάρω την πρώτη θέση. Άλλωστε, ασχολούμαι τέσσερα χρόνια με τον αθλητισμό. Ο γυμναστής του σχολείου μας είχε βγει κάποτε δεύτερος στο πανελλήνιο πρωτάθλημα. Μας είπε ότι χρειάστηκε πέντε χρόνια σκληρής προπόνησης, για να πάρει αυτήν τη θέση. Η προσπάθεια όμως άξιζε, γιατί η χαρά από το αποτέλεσμα ήταν δεκαπλάσια.

2) Να γράψετε τα απόλυτα, τακτικά, πολλαπλασιαστικά και αναλογικά αριθμητικά που αντιστοιχούν στους παρακάτω αριθμούς: 2, 3, 4. 7. 8. 9. 20

3) Να γράψετε τα απόλυτα αριθμητικά που δηλώνουν οι αριθμοί:

* 25 κιλά
* 53 κιλά
* 29 €
* 93 κάρτες
* 214 άνθρωποι
* 1904 χρόνια
* 571 γυναίκες
* 1,5 ώρα
* 2,5 εκατοστά
* 3,5 σελίδες
* 9,5 μέτρα

ΣΗΜΕΙΩΣΗ: Οι εργασίες να γίνουν στο τετράδιο εργασιών γλώσσας.